Fredag aften rykkede flere patruljer ud til Gammel Kongevej i Nørresundby.

Efter en anmeldelse klokken 22.12 slog politiet til mod en adresse på Gammel Kongevej i Nørresundby. Her anholdte de fire personer. - Jeg kan bekræfte, at vi har anholdt fire personer, som vi har afhørt. De er nu sigtet for vold og trusler, fortæller Bruno Brix, vagtchef ved Nordjyllands Politi, lørdag formiddag. Ifølge TV2 Nords oplysninger blev en mand overfaldet af en eller flere af de anholdte. Han er stadig indlagt på grund af de kvæstelser, han pådrog sig ved overfaldet. Bruno Brix kan ikke komme yderlige ind på baggrunden for anholdelserne andet end at der er et økonomisk motiv, og at politiet kan udelukke, at det er banderelateret.